दासों को अपने स्वामी का नाम ओर गोत्र मिल जाता था. तत्कालीन समय की सामाजिक और राजनीतिक व्यवस्था स्पष्ट करती है कि दासों को स्वामी की जाति-गोत्र से ही पुकारा जाता था. इस समाज के लोग न तो स्वेच्छा से दास बने थे और न ही वैदिक व्यवस्था के अंग थे, अपितु हारे हुए लोगों का समूह था या युद्ध बंदी और दास थे. जिनकी दासता की बेड़ियाँ तभी टूट सकती थीं जब उनके पक्ष की विजय हो. ऐसी विशेष परिस्थितियों की अपेक्षा में ये लोग इधर-उधर बिखरने लग गए और संपूर्ण भारत में फैल गए. संभवतः मेघों का पलायन राजस्थान में राजपूतों का पूर्वकालीन ही रहा होगा, क्यों कि जहाँ-जहाँ राजपूत गए, वहाँ-वहाँ ये लोग भी आगे-पीछे भटकते रहे हैं. राजपूतों और मेघों की स्थिति उस समय एक-सी रही होगी, परंतु राजपूतों ने शक्ति संचय कर राजस्थान में अपने ठिकानों की स्थापना करनी शुरू कर दी, वहीं मेघों ने अपने बिखराव की स्थिति के कारण इन नए क्षत्रपों के अधीन अपने को मानना शुरू कर दिया. मारवाड़ में राजपूतों और मेघों के सम्बंध विविधरूपा रहे हैं, जो इस सच्चाई को स्पष्ट करते हैं.